Bo‘stonliqda “Qizil kitob”ga kiritilgan ayiq o‘ldirildi. Ovga Ekologiya qo‘mitasi rahbari ruxsat bergan

Toshkent viloyatining Bo‘stonliq tumanida O‘zbekiston “Qizil kitobi”ga kiritilgan Tyanshan qo‘ng‘ir ayig‘i otib o‘ldirildi. Ma’lum qilinishicha, ayiqni otishga Ekologiya qo‘mitasi rahbari ruxsat bergan, deb yozadi Telegram’dagi “Ekologuz” kanali.

Qayd etilishicha, Davlat ekologiya va atrof-muhitni muhofaza qilish qo‘mitasi raisi Alisher Maksudovning imzosi bilan O‘zbekiston “Qizil kitobi”ga kiritilgan 2 ta Tyanshan qo‘ng‘ir ayig‘ini otish uchun Rossiya fuqarosi Shirokov Ye.P.ga 2021-yil 3-mart kuni №400030-son ruxsatnoma berilgan.
Mazkur ruxsatnoma ekologiya va atrof-muhitni muhofaza qilish sohasidagi nazorat bo‘yicha Bo‘stonliq tuman inspeksiyasida №4-son bilan 2021-yil 31-mart kuni ro‘yxatga olingan.
Ta’kidlanishicha, rossiyalik ovchi Bo‘stonliq tumanida 1 ta qo‘ng‘ir ayiqni otib, u bilan vahshiylarcha suratga tushgan (unda yana bitta Tyanshan qo‘ng‘ir ayig‘ini otishga ruxsatnomasi bor).
Ma’lumot uchun, mamlakatdagi bu kabi ayiqlar 150 dona atrofida qolgan. “Qizil kitob”ga kiritilgan jonivorlarni ov qilish Vazirlar Mahkamasining 2014-yil 20-oktabrdagi 290-sonli “Biologik resurslardan foydalanishni tartibga solish va tabiatdan foydalanish sohasida ruxsat berish tartib-taomillaridan o‘tish tartibi to‘g‘risida”gi qarori bilan tartibga solinadi.
Eslatib o‘tamiz, 2019-yilda Qashqadaryoning Chiroqchi tumanida bir guruh shaxslar xalqaro “Qizil kitob”ga kiritilgan qo‘ng‘ir ayiqni o‘lasi qilib do‘pposlagan, Namangan viloyati Chust tumanida ham “Qizil kitob”ga kiritilgan qo‘ng‘ir ayiq otib o‘ldirilgan edi.
 Lixtenshteyn shahzodasi Yevropa Ittifoqidagi eng katta ayiqni o‘ldirishda ayblanmoqda